b'\n_START_ARTICLE_\nBruce McLaren\n_START_SECTION_\nMoottoriurheilu-ura\n_START_PARAGRAPH_\nBruce McLaren p\xc3\xa4\xc3\xa4si Uuden-Seelannin autourheilupiireilt\xc3\xa4 saamansa stipendin avulla ajamaan Eurooppaan Formula 2 -kisoja vuonna 1958 n\xc3\xa4ytetty\xc3\xa4\xc3\xa4n kykyns\xc3\xa4 Formula 2 -luokassa kotimaassaan. H\xc3\xa4n p\xc3\xa4\xc3\xa4si jopa pistesijoille ajettuaan viidenneksi Saksan GP:ss\xc3\xa4 samana vuonna. McLaren ei kuitenkaan saanut pisteit\xc3\xa4, sill\xc3\xa4 h\xc3\xa4n ajoi kilpailun Formula 2 -luokan autolla._NEWLINE_Vuoden kuluttua Cooper-talli otti McLarenin F2-kilpatallinsa kuljettajaksi ja vuoden lopulla h\xc3\xa4n p\xc3\xa4\xc3\xa4si ajamaan tallin F1-autoa ja kiitti luottamuksesta. McLaren voitti kauden 1959 Yhdysvaltain p\xc3\xa4\xc3\xa4t\xc3\xb6sosakilpailun 22-vuotiaana. N\xc3\xa4in h\xc3\xa4nest\xc3\xa4 tuli kaikkien aikojen nuorin GP-voittaja ja piti enn\xc3\xa4tyst\xc3\xa4 hallussaan 44 vuotta ennen kuin espanjalainen Fernando Alonso voitti vuoden 2003 Unkarin GP:n. _NEWLINE_Kaudella 1960 McLaren voitti yhden osakilpailun ja pokkasi kauden p\xc3\xa4\xc3\xa4tteeksi MM-hopeaa tallikaverinsa Jack Brabhamin voitettua toisen per\xc3\xa4tt\xc3\xa4isen maailmanmestaruutensa. Seuraavilla kausilla Cooper ei en\xc3\xa4\xc3\xa4 ollut yht\xc3\xa4 ylivoimainen auto kuin 1950-luvun lopulla, mutta silti McLaren onnistui voittamaan kauden 1962 Monacon GP-kilpailun. T\xc3\xa4m\xc3\xa4n j\xc3\xa4lkeen McLaren pyysi Charlie Cooperilta autoa, jotta h\xc3\xa4n olisi voinut osallistua talvella ajettavaan TasMan-sarjaan, mutta Cooper kielt\xc3\xa4ytyi. McLaren perusti oman tallin ja voitti TasMan-sarjan n\xc3\xa4yt\xc3\xb6styyliin. McLarenin ei tarvinnut odottaa tallinsa ensimm\xc3\xa4ist\xc3\xa4 voittoa kauan, sill\xc3\xa4 jo syksyll\xc3\xa4 1968 McLaren voitti omaa nime\xc3\xa4 kantavalla autollaan Belgian GP:n. Voitto j\xc3\xa4i Bruce McLarenin viimeiseksi. P\xc3\xa4\xc3\xa4tetty\xc3\xa4\xc3\xa4n jo lopettaa kilpa-autoilijan uransa ja keskitty\xc3\xa4 kasvavalle liiketoiminnalleen, McLaren menehtyi 32-vuotiaana testatessaan tallinsa CanAm-autoa Goodwoodin radalla kes\xc3\xa4kuussa 1970.'